## Zakon o izmjenama i dopunama Zakona o Vladi Republike Hrvatske

### NN 199/2003 (22.12.2003.), Zakon o izmjenama i dopunama Zakona o Vladi Republike Hrvatske

# HRVATSKI SABOR

3189

Na
temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O VLADI REPUBLIKE HRVATSKE

Proglašavam
Zakon o izmjenama i dopunama Zakona o Vladi Republike Hrvatske, koji je donio
Hrvatski sabor na sjednici 22. prosinca 2003. godine.

Broj:
01-081-03-4187/2
Zagreb, 22. prosinca 2003.

Predsjednik
Republike Hrvatske
**Stjepan Mesić**, v. r.

## ZAKON

### O IZMJENAMA I DOPUNAMA ZAKONA O VLADI REPUBLIKE HRVATSKE

Članak
1.

U
Zakonu o Vladi Republike Hrvatske (»Narodne novine«, br. 101/98., 15/00. i
117/01.), u članku 2. stavak 2. briše se.

Članak
2.

U članku
10. stavci 2., 3., 4., 5. i 6. brišu se.

Članak 3.

U članku 16. stavku 3. riječi: »potpredsjednik koji
je imenovan zamjenikom predsjednika« zamjenjuju se riječima: »potpred­sjednik
kojega ovlasti predsjednik Vlade«.

Članak 4.

Članak 21. mijenja se i glasi:

»U Vladi se ustrojava Ured predsjednika Vlade.

Ured predsjednika Vlade obavlja stručne i
administrativne poslove za potrebe predsjednika Vlade po njegovom nalogu.

Radom Ureda predsjednika Vlade upravlja predstojnik
Ureda u položaju državnog tajnika, kojeg imenuje Vlada na prijedlog pred­sjednika
Vlade, a koji za svoj rad odgovara predsjedniku Vlade.«

Članak 5.

Iza članka 21. dodaju se članci 21.a, 21.b, 21.c,
21.d, 21.e i 21.f koji glase:

»Članak 21.a

U Vladi
se ustrojavaju sljedeći središnji državni uredi:

– Središnji
državni ured za upravu,

– Središnji
državni ured za e-Hrvatsku,

– Središnji
državni ured za upravljanje državnom imovinom i

– Središnji
državni ured za razvojnu strategiju.

Radom
središnjih državnih ureda iz stavka 1. ovoga članka upravljaju državni tajnici
koje imenuje Vlada na prijedlog predsjednika Vlade, a koji za svoj rad
odgovaraju predsjedniku Vlade.

Članak
21.b

Središnji
državni ured za upravu obavlja upravne i stručne poslove koji se odnose na
sustav i ustrojstvo državne uprave i lokalne samouprave, politički i izborni
sustav.

Članak
21.c

Središnji
državni ured za e-Hrvatsku koordinira poslove iz djelokruga tijela državne
uprave i povezivanje s privatnim sektorom u provedbi projekta e-Hrvatska.
Projekt e-Hrvatska predviđa da će se uspostaviti i umrežiti sustav koji će građanima
omogućiti da, putem Interneta, obavljaju komunikaciju s javnom upravom.

Članak
21.d

Središnji
državni ured za upravljanje državnom imovinom obavlja upravne i stručne poslove
koji se odnose na upravljanje nekretninama i pokretninama, te udjelima u trgovačkim
društvima u vlasništvu Republike Hrvatske, predlaže imenovanje članova nad­zornih
odbora, te vodi evidenciju o državnoj imovini koja nije posebnim zakonom
povjerena na upravljanje drugom tijelu državne uprave.

Članak 21.e

Središnji državni ured za razvojnu strategiju obavlja
upravne i stručne poslove koji se odnose na utvrđivanje prijedloga i provedbu
strategije razvitka Republike Hrvatske, te koordinaciju s tijelima središnje državne
uprave vezano uz ostvarenje ciljeva strategije.

Članak 21.f

Radi utvrđivanja stanja i izrada analiza i priprema
prijedloga o pojedinim pitanjima privremene ili povremene prirode značajnim za
obavljanje dužnosti predsjednika Vlade, predsjednik može imenovati posebnog
savjetnika.

Posebni savjetnik nije u stalnom radnom odnosu u
Vladi, već po nalogu predsjednika Vlade obavlja poslove dok priroda posla to
zahtijeva.

Posebnim savjetnikom može se imenovati stručnjak u
svom području koji svojim povremenim radom može pripomoći obav­ljanju dužnosti
predsjednika Vlade.

Rješenjem o imenovanju može se odrediti naknada za
rad.

Iznimno, uz suglasnost predsjednika Vlade, ministar
može ime­novati posebnog savjetnika koji nije u stalnom radnom odnosu.«

Članak 6.

U članku
24. stavku 1. riječi: »Ured za iseljeništvo i hrvatske manjine u inozemstvu«,
brišu se.

Članak
7.

Članak
25. mijenja se i glasi:

»Ured
za zakonodavstvo daje mišljenje o usklađenosti pri­jedloga zakona, konačnih
prijedloga zakona i drugih akata iz djelokruga Vlade, s Ustavom Republike
Hrvatske i pravnim poretkom Republike Hrvatske, priprema i izrađuje prijedloge
akata koje donosi Vlada i Hrvatski sabor, ukoliko ga za to zaduži Vlada Repub­like
Hrvatske, daje stručna mišljenja središnjim tijelima dr­žav­ne uprave u vezi s
primjenom zakona i drugih propisa, brine o pravodobnoj objavi zakona i drugih
propisa u »Narodnim novinama«, te obavlja i druge poslove koje mu povjeri
Vlada.

Ured za
odnose s javnošću izvješćuje javnost o radu Vlade, predsjednika i
potpredsjednika Vlade, vodi dokumentaciju koja se odnosi na priopćenja za
javnost, obavlja poslove koji se odnose na provedbu zakona i drugih propisa u
vezi s novinsko-na­klad­ničkim poduzećima, uvozom inozemnih javnih glasila,
izvozom domaćih glasila, poslove akreditacije novinara i druge poslove s time u
vezi, te obavlja i druge poslove koje mu povjeri Vlada.

Ured za
nacionalne manjine obavlja stručne i druge poslove u vezi s ostvarivanjem utvrđene
politike ostvarivanja ravnopravnosti nacionalnih manjina koje žive na području
Republike Hrvatske, kao i njihovih prava utvrđenih Ustavom i zakonom, predlaže
mjere za ostvarivanje tih prava, priprema prijedloge za osiguranje sredstava za
ostvarivanje ustavnih prava pripadnika nacionalnih manjina, daje prijedloge i
mišljenja za financiranje određenih potreba pripad­nika nacionalnih manjina i
njihovih udruga, te obavlja i druge poslove koje mu povjeri Vlada.«

Članak
8.

U članku
26. stavku 2. iza riječi: »upravlja« dodaju se riječi: »državni tajnik«.

U
stavku 3. ispred riječi: »Predstojnik« dodaju se riječi: »Državni tajnik«.

Članak
9.

Vlada će
uredbama urediti unutarnje ustrojstvo ureda u roku od 30 dana od dana stupanja
na snagu ovoga Zakona, ukoliko posebnim zakonom nije drukčije propisano.

Članak10.

Ovaj
Zakon stupa na snagu danom objave u »Narodnim novinama«.

Klasa:
022-03/03-01/03
Zagreb, 22. prosinca 2003.

HRVATSKI SABOR

Predsjednik
Hrvatskoga sabora
**Vladimir Šeks**, v. r.

Zakon, NN 199/2003-3189